Diari Oficial de la Generalitat Valenciana


Sumari del DOGV 5721, del 11-03-2008 (2008/2534)

RESOLUCIÓ de 20 de febrer de 2008, del director general de Justícia i Menor de la Conselleria de Justícia i Administracions Públiques, per la qual es convoquen a concurs de trasllat llocs genèrics vacants, als instituts de Medicina Legal de Castelló, València i Alacant, per al Cos de Metges Forenses.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5721

Data del DOGV
:   11-03-2008

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2008/2534


Data del document
:   20-02-2008

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * administració regional
    * concurs administratiu
    * medicina forense

RESOLUCIÓ de 20 de febrer de 2008, del director general de Justícia i Menor de la Conselleria de Justícia i Administracions Públiques, per la qual es convoquen a concurs de trasllat llocs genèrics vacants, als instituts de Medicina Legal de Castelló, València i Alacant, per al Cos de Metges Forenses. [2008/2534]
De conformitat amb el que estableix l'article 531, de la Llei Orgànica 6/1985, de l'1 de juliol, del Poder Judicial, i els articles 43 a 48 i articles 51 a 53 del Reial Decret 1451/2005, de 7 de desembre, pel qual s'aprova el Reglament d'Ingrés, Provisió de Llocs de Treball i Promoció Professional del Personal Funcionari al Servei de l'administració de Justícia, s'anuncia concurs de trasllat per a la provisió de llocs genèrics vacants en els instituts de Medicina Legal de Castelló, València i Alacant, entre els funcionaris del Cos de Metges Forenses, d'acord amb les bases següents:
Primera. Objecte de la Convocatòria
La present Convocatòria té com a objecte la provisió, per concurs de trasllat, dels llocs de treball genèrics vacants inclosos en les relacions de llocs de treball, dels instituts de Medicina Legal de Castelló, València i Alacant.
En tot allò no previst concretament en la present Convocatòria, en la Llei Orgànica 6/1985, de l'1 de juliol, del Poder Judicial i en el Reial Decret 1451/2005, de 7 de desembre de Reglament d'Ingrés, Provisió de Llocs de Treball i Promoció Professional del Personal Funcionari al Servei de l'administració de Justícia, s'aplicarà el que disposa la legislació general sobre la funció pública.
Segona. Requisits i condicions de participació
1. Podran prendre part en aquest Concurs els funcionaris de carrera pertanyents al Cos de Metges Forenses, siga quin siga l'àmbit territorial en què estiguen destinats, i reunisquen les condicions generals exigides i els requisits determinats en aquesta Convocatòria, en la data en què acabe el termini de presentació de les sol·licituds de participació i les mantinguen fins a la resolució definitiva del Concurs.
2. Només podran prendre part en aquest Concurs els metges forenses si, en la data de finalització del termini de presentació de sol·licituds, hagueren transcorregut dos anys des que es va dictar la resolució per la qual es va convocar el concurs de trasllat en què se li va adjudicar destinació definitiva, o la resolució en què se li va adjudicar destinació definitiva, si es tracta de funcionaris de nou ingrés.
Per al còmput dels anys es considerarà, com a primer any, l'any natural en què es van dictar les resolucions de què es tracte, amb independència de la seua data i, com a segon any, l'any natural següent.
3. No podran prendre part en aquest Concurs:
a) Els declarats suspensos en ferm, mentre dure la suspensió.
b) Els metges forenses que es troben en situació d'excedència voluntària per interés particular, durant el període mínim obligatori de permanència en l'esmentada situació.
c) Els sancionats amb trasllat forçós, fins que transcórreguen un o tres anys, per a destinació en la mateixa localitat, en què se'ls va imposar la sanció, si es tracta de falta greu o molt greu, respectivament.
Tercera. Llocs que es poden sol·licitar
1. Els participants podran sol·licitar els llocs de treball relacionats en l'annex I.
2. També es podran sol·licitar els llocs genèrics que queden vacants en les relacions de llocs de treball dels instituts de Medicina Legal, com a conseqüència de la resolució del present Concurs, que s'incorporaran en concepte de resultes a les vacants oferides, i que es troben relacionades en l'annex I b, sempre que no estiga prevista la seua amortització. La relació íntegra dels llocs de treball oferits a resultes es troba en l'adreça següent: htpp//www.cjap.gva.es, entrant en l'enllaç de la Direcció General de Justícia i Menor.
3. La petició dels llocs es farà en una única sol·licitud de participació, ajustada al model que es publica com a annex II, en què s'indicarà, a més de l'orde de preferència dels llocs sol·licitats, la seua denominació, dotació/número de lloc (segons l'annex I i l'annex Ib) i el centre de treball.
Quan es desitge sol·licitar un lloc de treball a resultes, bastarà que aquest aparega acompanyat d'un asterisc.
4. Si es presenta més d'una sol·licitud de participació, només es tindrà en consideració l'última. Si es presenta més d'una sol·licitud en la mateixa data, en què se sol·liciten llocs de treball distints, es procedirà a l'exclusió del participant.
Quarta. Presentació de sol·licituds i documentació
1. Les sol·licituds, signades i ajustades al model publicat, hauran de presentar-se en el termini de deu dies naturals següents al de la publicació de la present Convocatòria en el Boletín Oficial del Estado o Diari Oficial de la Comunitat Valenciana simultàniament i dirigides al director general de Justícia i Menor, i haurà de tindre entrada als registres ubicats a les seus següents:
- PROP, carrer Historiador Chabàs, núm. 2, 46893 València
- Direcció Territorial de Justícia, carrer Rambla Méndez Núñez, núm. 41, 2n planta, 03868 Alacant.
- Direcció Territorial de Justícia, carrer Major, núm. 76, 12115 Castelló.
Si l'esmentada simultaneïtat no és possible, els termes i terminis establits es comptaran, en tot cas, a partir de la data de la seua publicació en el Boletín Oficial del Estado.
2. Els interessats, en les places que s'oferisquen en aquest Concurs, presentaran la seua sol·licitud en l'òrgan corresponent de la seua actual destinació o de l'última destinació, en el cas dels excedents voluntaris sense reserva de plaça, encara que se sol·liciten places d'altres comunitats autònomes.
3. Les sol·licituds podran remetre's també en la forma prevista en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Si les sol·licituds es presenten a través de les oficines de correus hauran d'anar en sobre obert per a ser datades i segellades pel funcionari corresponent, abans de ser certificades.
4. Cap participant no podrà anul·lar o modificar la seua instància, una vegada acabat el termini de presentació d'aquestes.
5. La sol·licitud formulada serà vinculant per al peticionari, una vegada transcorregut el període de presentació d'instàncies.
6. Amb la sol·licitud s'adjuntarà els documents següents:
a) Fotocòpia de la resolució, per la qual se li va adjudicar l'última plaça exercida en propietat.
b) El concursant, en situació d'excedència, aportarà fotocòpia acarada de la resolució per la qual se li va concedir l'excedència.
c) Certificat original actualitzat, dels serveis prestats en el Cos de Metges Forense i desglossament dels períodes des de la data d'inici (dia, mes, any) fins a la data final (dia, mes, any), emés pels òrgans competents de l'última destinació.
d) Fotocòpies compulsades dels certificats o diplomes acreditatius del coneixement de llengües oficials, pròpies de les comunitats autònomes.
e) Amb la sol·licitud s'adjuntarà la documentació original o fotocòpies acarades i paginades de la documentació justificativa dels mèrits al·legats, així com índex d'aquests.
Cinquena. Peticions condicionades
En el supòsit d'estar interessats dos funcionaris en els llocs de treball d'un mateix municipi, partit judicial o províncies, podran condicionar la seua petició al fet que ambdós obtinguen destinació en aquest Concurs, i s'entendrà, en cas contrari, anul·lada la petició efectuada per ambdós. Els funcionaris, que s'acullen a aquesta petició condicionada, hauran de concretar-ho en la seua instància i acompanyar fotocòpia de la petició de l'altre funcionari.
Sisena. Baremació del Concurs
1. Els mèrits al·legats i acreditats s'avaluaran amb referència a la data de tancament del termini de presentació de sol·licituds de participació.
2. S'avaluaran els mèrits de conformitat amb el barem següent:
A) Antiguitat, amb un màxim de 60 punts, a raó de 2 punts per any complet de serveis com titular en el Cos de Metges Forenses. Els períodes inferiors a l'any es computaran proporcionalment a raó de 0,002777 per dia, i s'establiran els mesos com a tots de trenta dies.
B) Coneixement oral i escrit de valencià, per a la provisió dels llocs de treball, ubicats al territori de la Comunitat Valenciana. El coneixement oral i escrit del valencià haurà de ser acreditat per mitjà de certificat oficial, expedit per la Junta Qualificadora de Coneixement del Valencià o títol homologat, segons l'Orde de 16 d'agost de 1994, de la conselleria d'Educació i Ciència, modificada per l'Orde de 22 de desembre de 1995, de la conselleria de Cultura, Educació i Ciència, sobre certificats de coneixement del valencià; a aquests efectes, s'avaluarà fins a 12 punts, segons el nivell de coneixements acreditat en els termes següents:
1) Certificat de grau elemental, oral i escrit: 4 punts.
2) Certificat de grau mitjà, oral i escrit: 8 punts.
3) Certificat de grau superior, oral i escrit: 12 punts.
Per a avaluar aquests coneixements s'haurà d'aportar certificat, expedit d'acord amb la normativa en vigor a la Comunitat Autònoma.
3. El present Concurs constarà d'una única fase, en què s'avaluaran els mèrits enumerats en els apartats A i B del barem.
Setena. Adjudicació de llocs
L'orde de prioritat per a l'adjudicació dels llocs de treball estarà donat per la puntuació total obtinguda segons el barem. En cas d'empat en la puntuació, s'acudirà per a dirimir-lo a la major antiguitat en el Cos i, si persisteix l'empat, al número d'orde obtingut en el procés selectiu d'accés a l'esmentat Cos, inclòs l'idioma o dret propi.
Vuitena. Caràcter de les destinacions adjudicades
1. Els trasllats que es deriven de la resolució del present Concurs tindran la consideració de voluntaris, als efectes previstos en el Reial Decret 462/2002, de 24 de maig, sobre indemnitzacions per raó del servei i, en conseqüència, no generaran dret a l'abonament d'indemnitzacions per cap concepte.
2. Les destinacions seran irrenunciables, segons el que disposa l'article 53 del Reglament d'Ingrés, Provisió de Llocs de Treball i Promoció Professional del Personal Funcionari al servei de l'administració de Justícia.
Novena. Resolució del Concurs
1. El present Concurs serà resolt coordinadament pel Ministeri de Justícia i l'òrgan competent de la comunitat autònoma convocant del Concurs. El termini per a la resolució serà de sis mesos, comptadors des de l'endemà de la finalització del termini de presentació de sol·licituds.
2. La Resolució expressarà el lloc d'origen de les persones interessades a les quals s'adjudique destinació i la seua localitat, així com la situació administrativa, si aquesta és diferent de la d'actiu, i el lloc adjudicat a cada funcionari.
Desena. Recursos
Contra la present Resolució, que posa fi a la via administrativa, caldrà interposar recurs contenciós administratiu davant dels jutjats contenciosos administratius de València, de conformitat amb el que estableix la Llei Reguladora de la Jurisdicció Contenciosa Administrativa, en el termini de dos mesos, comptadors a partir de l'endemà de la publicació de la present Orde en el Boletín Oficial del Estado o Diari Oficial de la Comunitat Valenciana. Tot això sense perjudici de la interposició del recurs potestatiu de reposició, davant de la Direcció General de Justícia i Menor, en el termini d'un mes, comptador a partir de l'endemà de la seua publicació, conforme amb el que disposen els articles 116 i 117 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
València, 20 de febrer de 2008.- El director general de Justícia i Menor: Antonio Gastaldi Mateo.